**Reglugerð um landsroynd**

Við heimild í § 14, stk. 4 í løgtingslóg nr. 125 frá 20. juni 1997 um fólkaskúlan, sum seinast broytt við løgtingslóg nr. 44 frá 30. apríl 2018 verður ásett:

**§ 1**. Mentamálaráðið skipar árliga fyri landsroynd til tess at meta um førleikan hjá næmingum fólkaskúlans í ávísum lærugreinum.

Stk. 2. Verður landsroynd skipað í frískúla, sum er skipaður sambært løgtingslóg nr. 42 frá 26. mars 2002, eru ásetingarnar í hesi reglugerð galdandi.

 **§ 2**. Skúlaleiðarin hevur ábyrgdina av, at royndin verður hildin sambært hesum reglum.

**§ 3**. Mentamálaráðið ásetur í samráð við Próvstovuna, nær landsroyndin verður.

 **§ 4.** Próvstovan skipar fyri royndarhaldinum, kunningini og boðar skúlunum frá úrslitunum.

**Fremjing**

**§ 4**. Landsroyndin verður hildin í 4. og 6. flokki í føroyskum, støddfrøði og náttúru og tøkni.

**§ 5**. Í føroyskum fatar royndin um lesing og skriving. Royndin í lesing er at lesa og skilja tekst, og skrivligi parturin er eitt skrivligt avrik.

Stk. 2. Næmingar í 4. flokki fáa 90 minuttir til royndina í føroyskum, 45 minuttir til royndarpartin  lesifatan og 45 minuttir til  staviførleika.

Stk. 3. Næmingar í 6. flokki fáa 120 minuttir til royndina í føroyskum, 45 minuttir til royndarpartin  lesifatan, 45 minuttir til  staviførleika og 30 minuttir til málførleiki.

**§ 6**. Í støddfrøði og náttúrulærugreinunum er royndin eitt skrivligt avrik í hvørjari lærugrein.

Stk. 2. Næmingar í 4. flokki fáa 45 minuttir til royndina í støddfrøði og 45 minuttir til royndina í náttúru og tøkni.

Stk. 3. Næmingar í 6. flokki fáa 60 minuttir til royndina í støddfrøði og 60 minuttir til royndina í náttúru og tøkni.

**Stuðul og frítøka**

**§ 8**. Næmingar við serligum tørvi m.a. fakligum, sálarligum ella likamligum tarni, hava rætt til neyðug amboð, hjálp og/ella stuðul at fremja royndirnar.

Stk. 2. Skúlaleiðarin skal tryggja, at næmingar, sum hava serligan tørv, fáa ta hjálp og stuðul, teimum tørvar. Avgerð um, hvønn stuðul næmingurin skal hava, verður tikin í samráð við avvarðandi, førleikastovuna og/ella Sernám. Mentamálaráðið kann veita leiðbeining í hesum sambandi.

Stk. 3. Í næmingayvirlitinum verður viðmerkt, hvønn stuðul næmingurin hevur fingið og um møguliga frítøku.

Stk. 4. Frítøka kann bert vera givin næmingi, sum av heilt serligum orsøkum ikki kann luttaka í royndini. Avgerð um frítøku verður tikin í samráð við avvarðandi, førleikastovuna og/ella Sernám.

**Rætta og viðgera uppgávur**

§ **9.** Próvstovan tilnevnir fólk í arbeiðsbólkar, sum gera royndaruppgávur, eftirkanna og viðgera royndarúrslitini.

**Kunning um royndarúrslit**

**§ 10**. Royndarúrslitini verða send skúlanum saman við einari  frágreiðing, sum lýsir úrslitið hjá næmingunum í mun til miðalúrslitið fyri landið.

Stk. 2. Skúlaleiðarin fær úrslitini hjá næmingum skúlans. Eisini fær skúlin at vita, hvussu hann liggur í mun til miðalúrslitið fyri landið.